Diari Oficial de la Generalitat Valenciana


Sumari del DOGV 6470, del 01-03-2011 (2011/2416)

ORDRE 7/2011, de 25 de febrer, de la Conselleria d'Indústria, Comerç i Innovació, per la qual es regulen les ajudes en matèria de protecció de marques i dissenys en mercats exteriors, així com la introducció de productes en l'àmbit internacional - Interinnova, per a l'exercici 2011.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6470

Data del DOGV
:   01-03-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2416


Data del document
:   25-02-2011

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 7/2011, de 25 de febrer, de la Conselleria d'Indústria, Comerç i Innovació, per la qual es regulen les ajudes en matèria de protecció de marques i dissenys en mercats exteriors, així com la introducció de productes en l'àmbit internacional - Interinnova, per a l'exercici 2011.  
 [2011/2416]  
En el món globalitzat actual, la internacionalització té un paper fonamental per al creixement i la prosperitat futura de la Comunitat Valenciana.  
La internacionalització és un concepte molt ampli que abraça molts més àmbits que la simple exportació de productes. És ser i estar fora de les nostres fronteres, amb productes, amb servicis, amb presència institucional, amb aliances estratègiques de cooperació entre regions i països, amb inversions en l'exterior i, al seu torn, mostrant-nos com un territori receptor d'inversions internacionals. En definitiva, la internacionalització engloba tota una sèrie d'accions desenvolupades per a aconseguir la presència estable com a regió en l'exterior.  
Este intercanvi en un entorn globalitzat, que va més enllà de l'exportació i importació de béns, ha de considerar-se una referència obligada en la presa de decisions estratègiques per a les empreses.   
En un món global, la competència és global i l'activitat ha de ser global a tots els nivells.  
La finalitat de la Conselleria d'Indústria, Comerç i Innovació, en l'àmbit de la internacionalització de les empreses valencianes, se centra en incrementar el nombre d'empreses innovadores amb capacitat per a operar en l'exterior en totes aquelles activitats de la seua cadena de valor, tal com s'indica en la línia 5.4 de l'Estratègia de Política Industrial 2010-2015 de la Generalitat.  
Hui més que mai, la Comunitat Valenciana ha de ser capaç de competir amb garanties d'èxit en el món globalitzat del qual forma part. I al mateix temps, competir des d'una posició de privilegi com una regió avançada i emprenedora. La Comunitat Valenciana ha d'aspirar a ser un territori connectat amb el món a través del comerç, la indústria, el turisme i la cultura, i consolidar-se com una regió estratègica en el món global on les empreses innovadores siguen capaces de posicionar-se amb força a escala internacional.  
En un món globalitzat com l'actual, la imatge i la innovació adquirixen una importància estratègica en el procés d'internacionalització de les empreses com a element de diferenciació. L'existència d'un nombre significatiu de marques a escala internacional constituïx un clar indici de la posició competitiva de la Comunitat Valenciana en l'exterior i, per tant, la seua protecció i promoció internacional és un factor clau com a dinamitzador de la nostra economia.  
Així mateix, la internacionalització implica el sotmetiment de les empreses que vulguen comercialitzar els seus productes en altres països a les diferents regulacions normatives que del dit producte estiguen vigents en eixe estat. I per això, per a complir estos requisits legals, caldrà realitzar assaigs en laboratoris i empreses consultores acreditades, així com obtenir determinats certificats.  
En la seua projecció internacional, les marques contribuïxen a la creació d'una imatge positiva dels seus respectius sectors i del seu lloc de procedència, i d'esta manera faciliten l'entrada a nous mercats d'altres empreses del mateix origen. Este procés també es produïx a la inversa, de manera que un producte s'aprofita dels avantatges estratègics que li pot reportar el seu lloc d'origen.  
En este sentit, des de l'IVEX es defensa que les nostres empreses, els nostres sectors i els nostres productes han d'aprofitar el bon posicionament internacional que ha adquirit la Comunitat Valenciana en els últims anys. Les marques de la Comunitat, consolidades i de prestigi, seran les millors ambaixadores per a consolidar el posicionament de les nostres empreses en els mercats exteriors i millorar la seua competitivitat internacional.  
Així, la internacionalització ha de ser un component essencial de l'estratègia de l'empresa, i en este sentit una imatge de marca forta juntament amb el disseny industrial i la introducció dels seus productes en altres països es convertixen en variables estratègiques de primer ordre per a augmentar la competitivitat internacional de l'empresa innovadora.   
D'esta manera l'assessorament professional per a la protecció de les marques i dels dissenys valuosos sol ser una part fonamental de l'estratègia comercial de qualsevol dissenyador o fabricant.  
Un disseny industrial afig valor al producte, el fa més atractiu i cridaner als clients i pot fins i tot convertir-se en el principal motiu de compra del producte.  
En registrar un disseny s'adquirix el dret d'impedir-ne la reproducció o imitació per part de la competència, amb la qual cosa s'enfortix la posició competitiva. El registre d'un disseny valuós contribuïx a obtenir un millor rendiment del capital invertit en crear i comercialitzar el producte i, per tant, implica una millora dels beneficis.  
Així mateix, el registre d'una marca atorga a l'empresa el dret exclusiu a impedir que tercers comercialitzen productes idèntics o similars amb la mateixa marca o utilitzant una marca tan similar que puga crear confusió.  
D'altra banda, en determinats productes cal disposar de la certificació requerida per les autoritats de certs països, així com realitzar els assaigs i les proves que s'indiquen en cada cas. D'esta manera, no només es complix la normativa, sinó que les empreses innovadores aconseguixen un important valor afegit.  
Per a la consecució del dit objectiu, esta nova ordre d'ajudes donarà suport a la protecció de les marques i els dissenys en mercats exteriors, així com a la introducció de productes a escala internacional per a augmentar la competitivitat de les nostres exportacions.  
Per això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, en la modificació que en fa la Llei 12/2007, de 20 de març, de la Generalitat, i l'article 47 del Text Refós de la Llei d'Hisenda Pública de la Generalitat,  
ORDENE  
Article 1. Objecte i àmbit  
L'objecte de la present ordre és establir el règim de la concessió d'ajudes a fi de donar suport a les despeses a què les empreses de la Comunitat Valenciana han de fer front en matèria de protecció de marques i dissenys, així com per a la introducció dels seus productes a escala internacional, d'acord amb les consignacions pressupostàries que per a l'exercici 2011 establix la Llei 17/2010, de 30 de desembre, de Pressupostos de la Generalitat per a 2011.  
Article 2. Finançament de les ajudes  
1. Les ajudes establides en la present ordre es financen a càrrec de la línia pressupostària T7539, del capítol IV del Programa 762.10, Comerç Exterior, per un import global màxim de 435.000 euros.  
2. Les minoracions sobre les subvencions concedides inicialment podran destinar-se a pagaments de recursos.  
3. El règim d'ajudes s'aplicarà tal com es determina en els articles següents.  
Article 3. Entitat col·laboradora   
1. De conformitat amb el que s'ha establit en l'article 47.4.a del Text Refós de la Llei d'Hisenda Pública de la Generalitat, i en l'article 12 de la Llei 38/2003, de 17 de novembre, General de Subvencions, el lliurament i la distribució dels fons públics als beneficiaris correspondrà a l'Institut Valencià de l'Exportació, IVEX, SA (en avant IVEX), en els termes i en les condicions que es preveuen en la present ordre. L'IVEX presentarà declaració responsable, firmada per l'òrgan competent, acreditativa de no estar sotmés a les prohibicions per a obtenir la condició d'entitat col·laboradora assenyalades en l'article 13 de la Llei 38/2003, de 17 de novembre, General de Subvencions.  
2. L'IVEX, com a entitat col·laboradora, en virtut del conveni de col·laboració subscrit el 31 de juliol de 2008 entre la Generalitat, a través de la Conselleria d'Indústria, Comerç i Innovació, i l'Institut Valencià de l'Exportació, IVEX, SA per a la gestió d'ajudes de la Direcció General d'Internacionalització, haurà de complir les obligacions que s'establixen en l'article 47.4 a del text refós de la Llei d'Hisenda Pública de la Generalitat i en l'article 15 de la Llei 38/2003, de 17 de novembre, General de Subvencions.   
Article 4. Beneficiaris de les ajudes  
1. Podran acollir-se a les ajudes previstes en la present ordre les empreses amb personalitat jurídica pròpia i domicili social a la Comunitat Valenciana.  
2. Queden excloses les comunitats de béns i les societats civils, així com les associacions, fundacions, administracions públiques en general, les entitats sense ànim de lucre.   
Article 5. Accions susceptibles de suport i despeses subvencionables  
1. Podran concedir-se subvencions per a finançar les de despeses relacionades amb:  
- La protecció de les marques i els dissenys de les empreses de la Comunitat Valenciana en els mercats exteriors: despeses d'assessorament professional per a la protecció de les marques i els dissenys de l'empresa en mercats internacionals, fins un màxim de 3.000 euros.  
- La realització d'assaigs en laboratoris i empreses consultores acreditades, així com els derivats de l'emissió dels certificats corresponents per entitats reconegudes, necessaris per a la introducció de productes en països fora de la UE sota els requeriments normatius del país de destinació, sempre que la despesa mínima de l'empresa siga de 3.000 euros, i fins un límit màxim de 7.000 euros.  
2. Només serà subvencionable l'IVA satisfet per l'adquisició de béns i servicis quan el beneficiari presente certificat actualitzat, expedit per l'Agència Estatal d'Administració Tributària, d'exempció o no subjecció a l'IVA, o acredite documentalment que l'import de l'impost forma part del cost de l'actuació subvencionable, i no serà susceptible de recuperació o compensació.   
3. No s'admetrà la subcontractació, el subarrendament, ni qualsevol negoci jurídic que implique la gestió o l'execució de tot o de part de l'activitat objecte de la subvenció per un proveïdor extern de servicis, qualsevol que en siga la forma jurídica.  
4. Podran concedir-se subvencions per a finançar les despeses relatives a un nombre màxim d'un projecte per empresa.   
5. Només es podrà subvencionar fins al 50% del cost total de cada expedient (IVA exclòs).  
Article 6. Presentació de sol·licituds i termini. Documentació  
1. Les sol·licituds i la documentació annexa per a l'obtenció de les ajudes regulades per la present ordre, hauran de dirigir-se a la Direcció General d'Internacionalització i presentar-se mitjançant l'imprés normalitzat en el Registre General de la Conselleria d'Indústria, Comerç i Innovació (carrer de Colom, 32 46078 València), o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.   
2. L'imprés normalitzat de sol·licitud s'omplirà utilitzant l'aplicació dissenyada per a estes ajudes que apareix en la pàgina web de l'IVEX, , o bé omplint un imprés facilitat per l'IVEX.   
3. Els sol·licitants podran trametre a l'IVEX la seua sol·licitud i la resta de documents electrònics de forma provisional, via Internet, utilitzant l'aplicació informàtica mencionada en l'apartat anterior.   
4. Este enviament s'haurà de convalidar mitjançant la presentació de l'imprés de sol·licitud i la documentació annexa en el lloc establit en l'apartat 1, dins del termini indicat en l'apartat 9 del present article.  
La presentació de la sol·licitud porta implícita l'acceptació de les bases d'esta convocatòria.  
5. Les sol·licituds hauran d'anar acompanyades de la documentació següent que a continuació s'indica:  
a) Autorització expressa a la Conselleria d'Indústria, Comerç i Innovació perquè comprove les dades d'identitat del sol·licitant o, en cas que es tracte d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això, si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a aclarir-la. Si el sol·licitant no hi presta el seu consentiment, haurà d'aportar fotocòpia del document nacional d'identitat.  
a1) En el cas de societats la inscripció de les quals en el Registre Mercantil siga obligatòria:  
- Fotocòpia compulsada del CIF de l'entitat.  
L'IVEX obtindrà la informació relativa a la personalitat jurídica del sol·licitant i els poders del representant del Registre Mercantil, si bé podrà demanar directament al sol·licitant la presentació d'algun document concret.  
a2) En el cas de societats la inscripció de les quals en el Registre Mercantil no siga obligatòria:  
- Fotocòpia compulsada del CIF de l'entitat.  
- Fotocòpia de l'escriptura de constitució de l'entitat, o de la que continga l'articulat complet dels seus estatuts vigents.  
- Fotocòpia del poder de representació.  
En el cas que les fotocòpies compulsades a aportar ja estigueren en poder de l'IVEX, podrà aportar-se declaració de vigència, segons model que pot descarregar-se de la pàgina web de l'IVEX , sempre que no hagen transcorregut més de cinc anys des de l'acabament del procediment al qual corresponguen i que no hagen experimentat cap variació.  
a.3) Si és el cas, documentació addicional necessària per a acreditar el compliment dels requisits de l'article 4.1 d'esta ordre.  
b) Memòria descriptiva de l'actuació per a la qual se sol·licita l'ajuda. (Model disponible en la pàgina web )  
c) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant la Conselleria d'Indústria, Comerç i Innovació i no hagen experimentat variació; s'adjuntarà el certificat de titularitat del compte corrent bancari.  
d) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social. La presentació de la sol·licitud comportarà, llevat de denegació expressa del sol·licitant, l'autorització a l'òrgan gestor per a aconseguir dels certificats a emetre per l'Agència Estatal d'Administració Tributària, per la Tresoreria General de la Seguretat Social i per la Conselleria d'Economia, Hisenda i Ocupació que acrediten el compliment pel sol·licitant de les seues obligacions tributàries i amb la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda, i en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei General de Subvencions. En cas de denegació expressa del sol·licitant, este acreditarà el compliment de les obligacions tributàries i amb la Seguretat Social mitjançant l'aportació dels certificats corresponents. En qualsevol cas, l'IVEX podrà requerir directament el sol·licitant, si la informació obtinguda presenta alguna incidència.  
e) Declaració responsable sobre ajudes d'estat obtingudes per als mateixos costos subvencionables i ajudes de minimis concedides per qualsevol projecte al sol·licitant en l'exercici fiscal actual i en els dos anteriors, amb indicació d'import, organisme, data de concessió, règim d'ajuda en què s'empara i objectiu de l'ajuda i costos subvencionats; o, si és el cas, declaració de no haver-ne rebut cap. Així mateix, es declararà la intensitat màxima autoritzada per la Unió Europea per a cada ajuda d'estat concedida per als mateixos costos subvencionables, i s'indicarà el percentatge que representa cada ajuda percebuda respecte als costos subvencionables. (Model disponible en la pàgina web )  
f) Declaració responsable que acredite que el sol·licitant no està sotmés a les prohibicions per a obtenir la condició de persona beneficiària establides en l'article 13 de la LGS, no és deutor de la Generalitat per reintegrament de subvencions, complix els requisits exigits en la normativa reguladora, disposa de la documentació que així ho acredita i es compromet a mantenir-ne el compliment fins a la finalització del procediment. (Model disponible en la pàgina web )  
g) Declaració responsable del compliment de la normativa sobre integració laboral de persones amb discapacitat o, si és el cas, d'estar-ne exempt. (Model disponible en la pàgina web )  
h) Declaració responsable acreditativa que l'empresa no està en crisi.  
i) Si és el cas, documentació acreditativa de les circumstàncies rellevants per a la valoració de l'expedient.  
Els documents indicats en els apartats f) i g) es presentaran una única vegada i seran comuns per a totes les ordres d'ajudes que publique la Conselleria d'Indústria, Comerç i Innovació i siguen tramitades per l'IVEX en l'exercici 2011.  
Quan no es presenten per primera vegada dins de l'exercici 2011, s'aportarà model de vigència disponible en l'aplicació informàtica de l'IVEX.  
6. Opcionalment, es podrà presentar des del moment de la presentació de sol·licituds d'ajuda la documentació corresponent a la justificació d'esta, i caldrà aportar els documents als quals es referixen els apartats a) b),c) i d) de l'article 11 de la present ordre.  
7. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, o es considere necessària per a emetre resolució, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà desistit de la seua petició, després de la resolució prèvia, que haurà de ser dictada en els termes previstos en l'article 42 de l'esmentada llei.  
Els requeriments a què es fa referència en este article, així com qualsevol altre que poguera realitzar-se, s'efectuaran per fax o per correu electrònic al número de fax o a l'adreça indicats pel sol·licitant en la sol·licitud normalitzada, sempre que quede constància de la recepció per aquell.  
8. Els sol·licitants podran haver iniciat l'execució dels seus projectes a partir de l'1 de gener de 2011, sense esperar que la concessió d'ajuda es produïsca i sense que això prejutge la decisió que finalment s'hi adopte.  
9. El termini per a la presentació de sol·licituds serà des de l'endemà de la publicació d'esta ordre en el Diari Oficial de la Comunitat Valenciana fins al 15 d'abril 2011.  
Article 7. Criteris de concessió d'ajudes  
1. El procediment de concessió de les subvencions es tramitarà en règim de concurrència competitiva, d'acord amb el que s'ha establit en l'article 22 de la Llei 38/2003, General de Subvencions, que es realitzarà mitjançant comparació de les sol·licituds presentades, amb l'objectiu d'establir una prelació entre estes.  
2. Per a la valoració de les ajudes es tindran en consideració els següents criteris en la proporció que s'especifica per a cadascun:  
A) Adequació del projecte als objectius de l'ordre: 50%  
- Impacte positiu sobre la millora de la competitivitat de l'empresa sol·licitant i del sector.   
B) Característiques de l'empresa sol·licitant: 30%  
- Esforç de promoció exterior d'acord amb els recursos de l'empresa.  
C) Adequació a les línies de la política industrial de la Conselleria d'Indústria, Comerç i Innovació: 20%  
3. Si hi haguera empat, s'atorgarà preferència per a la concessió de l'ajuda a aquells sol·licitants que acrediten ocupar, amb anterioritat a l'entrada en vigor de la present ordre, major percentatge de treballadors amb discapacitat en relació amb les seues plantilles respectives, o es comprometen a contractar un percentatge major de treballadors amb discapacitat durant el desenvolupament de l'acció subvencionada. La preferència serà aplicable en la forma prevista en l'article 6 del Decret 279/2004, del Consell.  
Article 8. Resolució de la concessió d'ajudes  
1. L'IVEX podrà demanar al sol·licitant l'aportació addicional d'altres documents o dades aclaridors que estime necessaris per a emetre resolució sobre la sol·licitud presentada.  
2. Vista la proposta formulada per la Comissió de Valoració, integrada per personal tècnic de l'IVEX i elevada a través de la Direcció General d'Internacionalització com a òrgan instructor, al conseller d'Indústria, Comerç i Innovació i vicepresident primer del Consell, este dictarà resolució de concessió de l'ajuda, en què es fixarà expressament la quantia i s'incorporarà, si és el cas, les condicions, obligacions i determinacions accessòries a què haja d'ajustar-se el beneficiari.  
3. El termini màxim per a resoldre i notificar la resolució procedent serà de sis mesos, comptats des de la data de finalització del termini de presentació de sol·licituds.  
4. Transcorregut el termini sense que s'hi haja notificat resolució expressa, s'entendrà desestimada per silenci administratiu la sol·licitud de concessió de l'ajuda, sense perjudici de l'obligació de resoldre de l'article 43.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
5. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
6. De conformitat amb el que s'ha establit en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14, 44 i 46 de la Llei 29 /1998, de 13 de juny, Reguladora de la Jurisdicció Contenciosa Administrativa, les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant l'òrgan que va dictar l'acte en el termini d'un mes, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar en ambdós casos des de l'endemà de la notificació de la resolució corresponent o des del dia següent al que es produïren els efectes del silenci administratiu.   
7. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.   
Article 9. Resolució d'incidències  
L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a l'esmentada concessió, i en especial els supòsits de:   
- Canvis de titularitat.   
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.   
- Modificacions justificades del projecte inicial.   
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.   
Article 10. Control de les accions  
La Direcció General d'Internacionalització, en col·laboració amb l'IVEX, realitzarà el control i seguiment de les accions a través de les comprovacions que considere necessàries.  
Article 11. Justificació de les ajudes  
1. La justificació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.   
2. Als efectes del que s'ha establit en el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas fins al 30 de juny de 2011 i el 7 d'octubre de 2011 per a accions realitzades en el primer i segon semestre respectivament, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:  
a) Memòria de les activitats realitzades, justificativa del compliment de les condicions imposades en la concessió de la subvenció, amb indicació dels resultats obtinguts.  
b) Relació de justificants amb detall de les actuacions realitzades a què dóna suport esta subvenció i amb indicació de cada una de les despeses incorregudes, amb identificació del creditor i del document, l'import i la data d'emissió. (Model disponible en la pàgina web )  
c) Acreditació de l'import, la procedència i l'aplicació dels fons propis i d'altres subvencions i ingressos amb els quals, a més de la subvenció, hagen sigut finançades les actuacions. Amb esta finalitat, el beneficiari presentarà una declaració responsable detallada. (Model disponible en la pàgina web )  
d) Originals o còpies compulsades dels justificants de les despeses realitzades: factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran d'incloure les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació i es modifica el Reglament de l'Impost sobre el Valor Afegit.   
A efectes de justificació, es considera que la despesa subvencionable s'ha realitzat encara que les factures no hagen sigut efectivament pagades amb anterioritat a la data de justificació.   
e) En el cas que el beneficiari haja denegat expressament el seu consentiment perquè la Conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social. L'article 23.3 del Reial Decret 887/2006, de 21 de juliol, pel qual s'aprova el Reglament de la Llei 38/2003, establix que el termini màxim de validesa dels certificats acreditatius del compliment d'obligacions tributàries i amb la Seguretat Social és de sis mesos, comptats des de la data de l'expedició.   
f) Acreditació, si és el cas, del compliment de les obligacions i les condicions que s'hagueren establit en la resolució.   
g) En cas que la documentació acreditativa de la despesa incentivable estiga redactada en idiomes distints al castellà, valencià, anglés o francés, el beneficiari haurà d'aportar traducció de l'esmentada documentació al castellà o al valencià. L'empresa haurà de certificar la veracitat de la traducció aportada.  
3. L'IVEX podrà requerir la informació addicional que en cada cas estime necessari per a justificar el compliment de les condicions imposades en la concessió de la subvenció.  
Quan s'observe l'existència de defectes esmenables en la documentació justificativa presentada pel beneficiari, se li comunicarà perquè en el termini de deu dies en procedisca a la correcció.   
Els requeriments a què es fa referència en este article, així com qualsevol altre que poguera ser realitzat per l'IVEX, s'efectuaran per fax o correu electrònic al número o l'adreça que s'indiquen en la sol·licitud, i se n'haurà de guardar constància de la recepció per part de l'interessat.  
4. L'IVEX analitzarà la documentació justificativa de la realització de les accions previstes en la present ordre i elaborarà el corresponent informe tècnic, que s'elevarà a la Direcció General d'Internacionalització amb caràcter previ a l'expedició dels certificats de comprovació i aprovació dels justificants i de la proposta de pagament, la minoració o la revocació de la subvenció concedida, si és el cas.  
Article 12. Obligacions del beneficiari  
Són obligacions del beneficiari:  
- Realitzar l'activitat que fonamenta la concessió de la subvenció.   
- Acreditar la realització de l'activitat, així com el compliment dels requisits i les condicions que determinen la concessió de l'ajuda.  
- Sotmetre's a actuacions de control financer que corresponguen a la Intervenció General de la Generalitat en relació amb les ajudes concedides.  
- Fer constar de manera explícita en la difusió de les accions subvencionades el suport de la Conselleria d'Indústria, Comerç i Innovació.  
- Comunicar, en qualssevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
- Comunicar amb anterioritat a la concessió de l'ajuda sol·licitada, qualsevol altra ajuda acollida al Reglament de minimis que haguera obtingut amb posterioritat a la presentació de la sol·licitud.  
Article 13. Minoració i resolució de l'ajuda concedida  
1. L'execució inadequada o la no execució de part de l'actuació subvencionada, la insuficient justificació d'alguna de les despeses efectivament realitzades o la concessió d'altres ajudes públiques o privades amb posterioritat a la presentació de la sol·licitud, si en conjunt excedixen dels límits establits, podrà donar lloc a la minoració de la subvenció concedida.   
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, donarà lloc a la incoació per l'òrgan competent del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret d'audiència de l'interessat, regulat en l'article 84 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, pel qual es concedirà als interessats un termini no inferior a 10 dies ni superior a 15 perquè hi presenten al·legacions o documents i justificants que estimen oportuns.  
DISPOSICIONS ADDICIONALS  
Primera  
1. En el supòsit que els documents exigits que cal adjuntar a la sol·licitud de concessió d'ajudes ja estigueren en poder de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si no és possible, l'acreditació per uns altres mitjans dels requisits a què es referix el document.  
Segona  
1. En virtut del que s'ha establit en l'article 7.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'assenyala que les ajudes que es concedisquen d'acord amb el que s'ha previst en la present ordre, es concediran en el marc del Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L 379/5, de 28 de desembre de 2006).  
2. Este règim d'ajudes no podrà aplicar-se a empreses que operen en els sectors determinats en el punt 1 de l'article 1 del mencionat reglament. Pot aplicar-se a les empreses que operen en la transformació i comercialització dels productes agrícoles que s'inclouen en l'annex I del tractat, quan l'import de l'ajuda no es determine d'acord amb el preu o la quantitat dels dits productes adquirits a productors primaris o comercialitzats per les empreses interessades, o si la concessió de l'ajuda no depén de que es repercutisca totalment o parcialment sobre els productores primaris (agricultors), tal com establix l'article 1.1.c) del Reglament (CE) núm. 1.998/2006.   
3. En tot cas, l'import de les mencionades ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros, que es reduïx a 100.000 euros en el cas de beneficiaris que operen en el sector del transport per carretera.  
4. Les ajudes que es concedisquen a l'empara de la present ordre no s'acumularan a cap ajuda pública corresponent a les mateixes despeses subvencionables, si l'esmentada acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
5. Per a assegurar el compliment de les condicions recollides en el punt anterior, s'exigirà als sol·licitants una declaració sobre totes les ajudes públiques que tinguen concedides o sol·licitades per a esta mateixa acció, així com de les ajudes de minimis rebudes durant els dos exercicis fiscals anteriors i durant l'exercici fiscal actual.  
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present ordre.  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 25 de febrer de 2011  
El conseller d'Indústria, Comerç i Innovació  
i vicepresident primer del Consell,  
VICENTE RAMBLA MOMPLET